Source: http://www.bihon.ro/va-fi-dificil-dar-suntem-increzatori-in-victorie/1348839
Timestamp: 2018-04-21 19:25:09+00:00

Document:
„Va fi dificil, dar suntem încrezători în victorie” - BIHON
„Va fi dificil, dar suntem încrezători în victorie”
la	30. octombrie 2013 09:05
Zarko Comagic şi Daniel Popescu
Echipa de baschet masculin CSM Oradea va susţine nu mai puţin de trei meciuri în deplasare într-o singură săptămînă: joi cu BCM U Piteşti, în etapa a VI-a a Ligii Naţionale, vineri cu Farul Constanţa (la Bucureşti) în cadrul etapei a XI-a, respectiv marţi, 5 noiembrie, cu Atomeromu Paks, în prima etapă din FIBA EuroChallenge.
Va urma apoi o altă partidă, tot în deplasare, cu BC Timişoara, la 9 noiembrie, în etapa a VII-a.
Acest program atât de dificil va constitui un veritabil test pentru baschetbaliştii orădeni. Play-makerul Daniel Popescu speră că echipa sa va trece cu bine peste aceste deplasări. „Va fi foarte dificil pentru noi, dar consider că avem un lot competitiv şi numeros, o bancă lungă, care ne permite o rotaţie foarte bună. Suntem încrezători în forţele noastre, sperăm să facem faţă cu bine. Prima din aceste deplasări, cea de la Piteşti, este foarte importantă, pentru că ne dorim să începem cu dreptul această serie de meciuri. Echipa gazdă vine după trei victorii consecutive şi vom avea un meci foarte greu cu ea. Bineînţeles că ne dorim victoria, atât la Piteşti, cât şi în celelalte partide”, a afirmat Dani Popescu. Faptul că a jucat pentru echipa piteşteană nu-l impresionează prea mult pe jucătorul orădean. „Am trăit momente frumoase cu BCM U Piteşti, unde am reuşit să cucerim două trofee, dar acest lucru nu contează pentru mine acum. Mă interesează doar ca Oradea să câştige meciul”, spune Dani Popescu.
Zarko Comagic afirmă că victoria din partida cu Gaz Metan a fost foarte importantă pentru moralul echipei. „Este bine că am reuşit să batem Mediaşul, pentru că ne-am recăpătat încrederea după eşecul de la Craiova. Ne dorim să jucăm cât mai bine în toate aceste deplasări şi să câştigăm cât mai multe puncte”, declară baschetbalistul sârb.
CSM Oradea va juca în devans cu Farul
Echipele de baschet masculin Farul Constanţa şi CSM Oradea vor disputa în devans, la Bucureşti, meciul din etapa a XI-a, care trebuia să aibă loc la Constanţa. Formaţia constănţeană a acceptat această devansare, răspunzând afirmativ solicitării echipei noastre. Meciul Farul – CSM Oradea trebuia să se joace la 7 decembrie, cu trei zile înainte de deplasarea în Rusia a orădenilor, pentru partida cu Krasnie Krylia Samara, din FIBA EuroChallenge. „Mulţumim echipei constănţene pentru înşelegerea de care a dat dovadă şi a acceptat fără rezerve solicitarea noastră”, a afirmat managerul CSM Oradea, Şerban Sere.
Taguri: baschet masculin, csm oradea, FIBA Eurochallenge

References: CSM 

CSM 
 CSM 
 CSM 
 CSM 
 csm